Rossiya AQShning rus oligarxlari mulkini musodara qilish rejasini baholadi

AQShning rus oligarxlari mol-mulkini musodara qilish va undan tushgan mablag'ni Ukrainaga yordam sifatida yo'naltirish rejasi xavfli pretsedent hisoblanadi. Bu haqda Kreml matbuot kotibi Dmitriy Peskov ma'lum qildi.
“Bu har qanday huquqiy normalarni, tushunchalarni buzadigan o'ta xavfli pretsedentdir. Bu xususiy mulkni oddiy ekspropriatsiya qilish (davlat hokimiyati tomonidan majburiy ravishda haqini to'lab yoki to'lamasdan mulkdan mahrum qilish) va uni soxta qonuniylashtirishga urinishdan boshqa narsa emas”, — degan Peskov.
Shuningdek, u AQShning bu harakatlari xususiy mulk sohasida “barcha umume'tirof etilgan asoslar hozir qanchalik zaif ekanini” ko'rsatishini qayd etgan.
Eslatib o'tamiz, avvalroq Bayden ma'muriyati rossiyalik oligarxlarning mulkini musodara qilishga huquq beruvchi qonun loyihasini ma'qullagandi. Biroq bu AQSh Konsituttsiyasiga zid ekani ta'kidlangan. Shunga qaramay, federal g'azna allaqachon rossiyalik oligarxlarga aloqador bo'lgan 1 milliard dollardan ortiqqa baholangan kema va samolyotlarni musodara qilgan, banklardagi yuzlab million dollarlarni muzlatib qo'ygan.